บริษัทที่ใหญ่สุดในสิงคโปร์ รายได้เติบโต 147%
เมื่อวานนี้ บริษัท Sea Limited เจ้าของ Shopee และ Garena ที่ให้บริการเกม เช่น ROV และ Free Fire ในประเทศไทย และเป็นบริษัทที่ใหญ่สุดในประเทศสิงคโปร์ ได้รายงานผลประกอบการไตรมาสที่ 1 ปี 2021   หลังจากในปีที่ผ่านมา บริษัทแห่งนี้เรียกได้ว่าถูกแจ็กพอตทุกธุรกิจ เพราะธุรกิจหลักของบริษัทอย่างเกมสมาร์ตโฟนและอีคอมเมิร์ซ ได้เติบโตระเบิด สวนทางกับวิกฤติโรคระบาด  แม้ว่าจะเติบโตได้ดี แต่ก็เป็นที่รู้กันดีว่า บริษัทแห่งนี้ขาดทุนระดับหมื่นล้านมาโดยตลอด
20 พ.ค. 2564

บริษัทที่ใหญ่สุดในสิงคโปร์ รายได้เติบโต 147% /โดย ลงทุนแมน
เมื่อวานนี้ บริษัท Sea Limited เจ้าของ Shopee และ Garena
ที่ให้บริการเกม เช่น ROV และ Free Fire ในประเทศไทย และเป็นบริษัทที่ใหญ่สุดในประเทศสิงคโปร์ ได้รายงานผลประกอบการไตรมาสที่ 1 ปี 2021
หลังจากในปีที่ผ่านมา บริษัทแห่งนี้เรียกได้ว่าถูกแจ็กพอตทุกธุรกิจ
เพราะธุรกิจหลักของบริษัทอย่างเกมสมาร์ตโฟนและอีคอมเมิร์ซ
ได้เติบโตระเบิด สวนทางกับวิกฤติโรคระบาด
แม้ว่าจะเติบโตได้ดี แต่ก็เป็นที่รู้กันดีว่า
บริษัทแห่งนี้ขาดทุนระดับหมื่นล้านมาโดยตลอด
แล้วไตรมาสนี้ Garena และ Shopee เป็นอย่างไร ? มาดูกัน
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เริ่มกันที่ผลประกอบการบริษัท Sea Limited ไตรมาสที่ 1 ปี 2021
รายได้ 55,400 ล้านบาท เพิ่มขึ้น 147%
ขาดทุน 13,260 ล้านบาท ขาดทุนเพิ่มขึ้น 50%
จากรายได้ที่ยังคงเติบโตแรงติดต่อกันหลายไตรมาส
ส่งผลให้ในไตรมาสนี้ Sea Limited ทำรายได้
เกือบเท่าที่ทำได้ในปี 2019 ทั้งปี
ทีนี้ หากเรามาดูรายได้และการเติบโตในแต่ละกลุ่มธุรกิจ
เริ่มจากธุรกิจอีคอมเมิร์ซ หรือ Shopee รายได้ 29,000 ล้านบาท 
เพิ่มขึ้นมากถึง 250% เมื่อเทียบกับปีที่แล้ว
โดย Shopee ได้แบ่งสัดส่วนรายได้ออกเป็น
- รายได้ค่าธรรมเนียมการซื้อขายและค่าโฆษณาบนแพลตฟอร์ม 78%
- รายได้จากการขายสินค้าตรงของทางบริษัท 22%
ทั้งนี้ การเติบโตของ Shopee มาจากปริมาณธุรกรรมเพิ่มขึ้นแบบก้าวกระโดด
ในไตรมาสที่ผ่านมา Shopee มียอดการสั่งซื้อสินค้ามากถึง 1,100 ล้านครั้ง เพิ่มขึ้น 153%
ในขณะเดียวกัน ก็มียอดขายสินค้าบนระบบ หรือ Gross Merchandise Volume (GMV) 
มากถึง 396,350 ล้านบาท เป็น 3 เท่าของรายได้ทั้งหมดของบริษัท CPALL เจ้าของเซเว่นและแม็คโครในประเทศไทย ในช่วงเวลาเดียวกัน
นอกจากธุรกิจอีคอมเมิร์ซแล้ว
ธุรกิจเกมอย่าง Garena ก็เติบโตดีไม่แพ้กัน
ทางบริษัทเป็นผู้จัดจำหน่ายเกม เช่น League of Legends, FIFA Online,
ROV, Call of Duty Mobile และธุรกิจเกมที่พัฒนาขึ้นมาเองอย่าง Free Fire
สำหรับรายได้ของธุรกิจกลุ่มนี้อยู่ที่ 24,570 ล้านบาท เพิ่มขึ้น 111%
รายได้ที่เพิ่มขึ้นของบริษัท เป็นผลมาจากการเติบโตของผู้เล่นเกม
และผู้ที่ใช้จ่ายเงินในเกม โดยบริษัทจะรายงานจำนวนผู้เล่นเกมต่อไตรมาส หรือ Quarterly Active Users
ไตรมาสที่ 1 ปี 2020 ผู้เล่นเกมต่อไตรมาส 402.1 ล้านบัญชี
ไตรมาสที่ 1 ปี 2021 ผู้เล่นเกมต่อไตรมาส 648.8 ล้านบัญชี
เพิ่มขึ้นมาเกินกว่า 246 ล้านบัญชีในปีเดียว 
คิดเป็นการเติบโตมากถึง 61.4%
ในขณะที่ผู้เล่นที่เติมเงินเข้าสู่ระบบต่อไตรมาส หรือ Quarterly Paying Users
ก็ได้เพิ่มขึ้นมาอยู่ที่ 79.8 ล้านบัญชี หรือเป็นสัดส่วน 12% ของจำนวนผู้เล่นเกมแล้ว
ทั้งนี้ บริษัทก็ได้รายงานเพิ่มเติมว่าเกม Free Fire เป็นเกมที่ทำรายได้
มากที่สุดเป็นอันดับที่ 1 ในโซนลาตินอเมริกาและเอเชียตะวันออกเฉียงใต้
ในขณะที่อินเดียอยู่ในอันดับที่ 2
และที่ดูเหมือนจะเป็นอีกข้อสังเกตที่น่าสนใจ
ก็คือ Sea Limited มีอัตรากำไรขั้นต้นที่ 37% 
ซึ่งปรับตัวสูงขึ้นมามากถึง 212% เพิ่มขึ้นในอัตราที่เร็วกว่ารายได้
สะท้อนให้เห็นว่าทางบริษัทสามารถรักษาอัตรากำไรในการทำธุรกิจได้แล้ว
หมายความว่าหากบริษัทยังคงรักษาอัตราการเติบโตของรายได้ในลักษณะนี้เอาไว้
โดยที่ต้นทุนเพิ่มขึ้นไม่ได้มาก รายได้ในส่วนที่เพิ่มขึ้นมาก็จะไหลลงมาเป็นกำไรทันที และจะทำให้บริษัทมีอัตรากำไรเพิ่มขึ้น
ถึงตรงนี้ หลายคนก็น่าจะมีคำถามที่ว่า
บริษัทยังขาดทุนหนักเป็นหมื่นล้าน เมื่อไหร่จะกำไร ?
ตรงนี้ก็ถือเป็นจุดที่น่าสนใจ 
เพราะหากเรามาดูตามแต่ละกลุ่มธุรกิจของ Sea Limited
และมาดูที่ Adjusted EBITDA หรือกำไรก่อนหักดอกเบี้ย, ภาษี, ค่าเสื่อมราคา และค่าตัดจำหน่ายแบบปรับมูลค่า
Adjusted EBITDA ธุรกิจเกม +22,560 ล้านบาท
Adjusted EBITDA ธุรกิจอีคอมเมิร์ซ -12,986 ล้านบาท
Adjusted EBITDA ธุรกิจการเงิน -4,815 ล้านบาท
ซึ่งเมื่อรวมกับธุรกิจอื่น จะทำให้เห็นว่า Sea Limited 
มีกำไรก่อนหักดอกเบี้ย, ภาษี, ค่าเสื่อมราคา และค่าตัดจำหน่ายอยู่ที่ 2,771 ล้านบาทแล้ว
สาเหตุสำคัญที่กำไรสุทธิบรรทัดสุดท้ายของบริษัทแห่งนี้ยังติดลบหนัก
ก็เพราะว่าโมเดลธุรกิจเกมของ Garena จะเป็นในรูปแบบเดียวกันกับบัตร Starbucks
ที่ให้ผู้เล่นเติมเงินเข้าไปในระบบก่อน แต่ยังไม่ได้นำไปใช้ 
จึงยังไม่นับเป็นรายได้
ทั้ง ๆ ที่ในความเป็นจริง บริษัทก็ได้รับเงินในส่วนนี้ไปเรียบร้อยแล้ว 
พอทางมาตรฐานบัญชียังไม่นับเป็นรายได้ของทางบริษัท มูลค่าส่วนนี้เลยหายไป
แต่เราก็สามารถนำมูลค่าในส่วนนี้บวกกลับเข้าไป และก็จะเห็นได้ว่า Sea Limited มีกำไรในมุมกระแสเงินสดแล้ว
ปิดท้ายด้วยข้อมูลที่น่าสนใจ
ปัจจุบัน Sea Limited มีมูลค่าบริษัท 3.7 ล้านล้านบาท
มูลค่าเพิ่มขึ้นเป็น 15 เท่าเมื่อเทียบกับมูลค่า ณ IPO
ภายในระยะเวลาเพียง 3 ปีเศษ
และเป็นบริษัทที่ใหญ่สุดในประเทศสิงคโปร์ ในตอนนี้..
หมายเหตุ: บทความนี้ไม่ได้เป็นการแนะนำการลงทุน การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุน
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-